Document ID: 32004D0571

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Ιουλίου 2004
σχετικά με την αγορά από την Κοινότητα εμβολίων κατά της κλασικής πανώλους των χοίρων και τη δημιουργία κοινοτικών αποθεμάτων των εν λόγω εμβολίων
[κοινοποιηθείσα υπό τον αριθμό Ε(2004) 2056]
(Κείμενο που παρουσιάζει ενδιαφέρον για τον ΕΟΧ)
(2004/571/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 6 παράγραφος 2 και το άρθρο 8 παράγραφος 2,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (2), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Η κλασική πανώλη των χοίρων συνιστά απειλή για τους οικόσιτους και τους άγριους χοίρους (αγριόχοιρους) στην Κοινότητα.
(2)
Τα κρούσματα κλασικής πανώλους των χοίρων σε χοιροτροφικές εκμεταλλεύσεις είναι δυνατόν να επιφέρουν πολύ σοβαρές συνέπειες και οικονομικές ζημίες στην Κοινότητα, ιδίως εάν εμφανιστούν σε περιοχές με υψηλή πυκνότητα χοίρων.
(3)
Οι κανόνες για τη διενέργεια επείγοντος εμβολιασμού σε οικόσιτους και άγριους χοίρους καθώς και ο ορισμός του ιχνηθετικού εμβολίου θεσπίζονται στην οδηγία 2001/89/ΕΚ.
(4)
Η Κοινότητα διαθέτει ήδη απόθεμα 1 000 000 δόσεων ζωντανού εξασθενημένου εμβολίου κατά της κλασικής πανώλους των χοίρων.
(5)
Σύμφωνα με την απόφαση 2002/106/ΕΚ της Επιτροπής, της 1ης Φεβρουαρίου 2002, για την έγκριση διαγνωστικού εγχειριδίου με διαγνωστικές διαδικασίες, μεθόδους δειγματοληψίας και κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων (3), δημιουργήθηκε πρόσφατα κατάλληλη δοκιμή διάκρισης των εμβολιασμένων χοίρων από τους χοίρους τους φυσικώς προσβεβλημένους από τον ιό της κλασικής πανώλους των χοίρων. Είναι, κατά συνέπεια, δυνατόν να εξετασθεί, σε περίπτωση επείγοντος εμβολιασμού των οικόσιτων χοίρων, η χρήση των ιχνηθετικών εμβολίων που έχουν ήδη λάβει άδεια κυκλοφορίας στην αγορά της Κοινότητας.
(6)
Η πρόσφατη εμπειρία όσον αφορά τον έλεγχο της κλασικής πανώλους των χοίρων στους άγριους χοίρους στην Κοινότητα δείχνει ότι ο διά του στόματος εμβολιασμός των εν λόγω χοίρων με τη βοήθεια δολωμάτων μπορεί να είναι αποτελεσματικός.
(7)
Για την ενίσχυση της ικανότητας της Κοινότητας να αντιμετωπίσει αποτελεσματικά την κλασική πανώλη των χοίρων, είναι αναγκαίο να αγορασθεί επαρκής αριθμός δόσεων ιχνηθετικού εμβολίου και εμβολίου που χορηγείται διά του στόματος με τη βοήθεια δολωμάτων, καθώς και να γίνουν οι απαραίτητες ρυθμίσεις ώστε να αποθεματοποιηθούν και να είναι άμεσα διαθέσιμα σε περίπτωση επείγουσας ανάγκης.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα θα αγοράσει το συντομότερο δυνατόν 1 800 000 δόσεις ιχνηθετικού εμβολίου κατά της κλασικής πανώλους των χοίρων.
2. Η Κοινότητα θα προβεί σε ρυθμίσεις για την αποθεματοποίηση και τη διανομή του εμβολίου που αναφέρεται στην παράγραφο 1.
Άρθρο 2
Το μέγιστο κόστος των μέτρων που αναφέρονται στο άρθρο 1 δεν θα υπερβεί το 1 500 000 ευρώ.
Άρθρο 3
1. Η Κοινότητα θα αγοράσει το συντομότερο δυνατόν 500 000 δόσεις εμβολίου κατά της κλασικής πανώλους των χοίρων το οποίο χορηγείται διά του στόματος σε άγριους χοίρους.
2. Η Κοινότητα θα προβεί σε ρυθμίσεις για την αποθεματοποίηση και τη διανομή του εμβολίου που αναφέρεται στην παράγραφο 1.
Άρθρο 4
Το μέγιστο κόστος των μέτρων που αναφέρονται στο άρθρο 3 δεν θα υπερβεί τις 500 000 ευρώ.
Άρθρο 5
Τα μέτρα που προβλέπονται στο άρθρο 1 παράγραφος 2 και στο άρθρο 3 παράγραφος 2 θα εφαρμοσθούν από την Επιτροπή σε συνεργασία με τους προμηθευτές που θα ορισθούν στο πλαίσιο πρόσκλησης υποβολής προσφορών.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 23 Ιουλίου 2004.

Labels: 0
4
6